वर्षा जल संचयन
    वर्षा के जल को किसी मानव-निर्मित आवाह-क्षेत्र (catchment areas) में एकत्र करने और उसे संचय करने की प्रक्रिया को वर्षा जल संचयन (rain water harvesting) कहा जाता है। घर की छत पर, आहाते में, पहाड़ी की ढाल पर, या कृत्रिम भूमि पर बने कृत्रिम तलों आदि में जल संचयन किया जा सकता है। अर्द्ध-शुष्क क्षेत्रों के लिये जल संचयन बहुत उपयोगी है क्योंकि वहाँ वर्ष भर सिंचाई के लिये जल उपलब्ध नहीं होता। जल-संचयन का मुख्य लाभ ये है कि यह एक सरल, सस्ती, दक्ष, पर्यावरण-मित्र, और टिकाऊ पद्धति है। विश्व भर में पेयजल की कमी एक संकट बनती जा रही है। इसका कारण पृथ्वी के जलस्तर का लगातार नीचे जाना भी है। इसके लिये अधिशेष मानसून अपवाह जो बहकर सागर में मिल जाता है, उसका संचयन और पुनर्भरण किया जाना आवश्यक है, ताकि भूजल संसाधनों का संवर्धन हो पाये। अकेले भारत में ही व्यवहार्य भूजल भण्डारण का आकलन २१४ बिलियन घन मी. (बीसीएम) के रूप में किया गया है जिसमें से १६० बीसीएम की पुन: प्राप्ति हो सकती है। इस समस्या का एक समाधान जल संचयन है। पशुओं के पीने के पानी की उपलब्धता, फसलों की सिंचाई के विकल्प के रूप में जल संचयन प्रणाली को विश्वव्यापी तौर पर अपनाया जा रहा है। जल संचयन प्रणाली उन स्थानों के लिए उचित है, जहां प्रतिवर्ष न्यूनतम २०० मिमी वर्षा होती हो। इस प्रणाली का खर्च ४०० वर्ग इकाई में नया घर बनाते समय लगभग बारह से पंद्रह सौ रुपए मात्र तक आता है।